अनूपपुर. जिले में यातायात नियमों के पालन तथा सुरक्षा के प्रति लोगों को जागरूक करने व सड़क हादसों में कमी लाने के उद्देश्य से प्रदेश स्तर पर आयोजित की जाने वाली सड़क सुरक्षा सप्ताह में ४ सितम्बर को जिला मुख्यालय स्थित बस स्टैंड में यातायात पुलिस द्वारा सड़क सुरक्षा सप्ताह का कार्यक्रम आयोजित किया। जिसमें मुख्य अतिथि पुलिस अधीक्षक तिलक सिंह, विशिष्ट अतिथि अतिरिक्त पुलिस अधीक्षक वैष्णव शर्मा एवं कार्यक्रम की अध्यक्षता नपाध्यक्ष अनूपपुर रामखेलावन राठौर ने की। आयोजन में यातायात की सुरक्षा को लेकर पुलिस एवं मीडियाकर्मियों ने सड़क सुरक्षा के लिए किए जाने वाले प्रयासो को रखा, जिसमें नपा व पुलिस द्वारा संयुक्त रूप से नगर भ्रमण कर नपा के नाली के बाहर तक लगाए जाने वाले दुकान के संचालको को समझाईश देने तथा न मामने पर कार्रवाई करने के सख्त निर्देश, सड़को पर घुमने वाले आवारा पशुओं पर कार्रवाई, हेलमेट के उपयोग करने, वाहन का बीमा आवश्यक रूप से कराए जाने, वाहन में निर्धारित प्रारूप में रजिस्ट्रेशन नंबर अंकित कराए जाने, चार पहिया वाहन चलाते समय सीट बेल्ट का उपयोग किए जाने, वाहन चलाते समय मोबाइल फोन का उपयोग न किए जाने, दुपहिया वाहन में ३ सवारी न बैठाए जाने, यातायात संकेतो का पालन करने संबंधी मुद्दो पर चर्चा की गई। एसपी ने जिले के सभी थानों व चौकी प्रभारियों द्वारा अपने थाने के सभी पुलिस कर्मियो को हेलमेट लगाने जागरूकता के निर्देश दिए। वहीं शत प्रतिशत हेलमेट लगाने वाले थानो को आदर्श थाना घोषित कर थाना निरीक्षको व चौकी प्रभारियों को पुरूस्कृत किए जाने की बात कही। आयोजन के बाद पुलिस, प्रतिनिधि व मीडियाकर्मियों द्वारा नगर में हेलमेट रैली निकाली गई, जो बस स्टैंड से अंडर ब्रिज होते अमरकंटक तिराहे तथा रेलवे स्टेशन तिरहा होते हुए बस स्टैंड पहुंची। एसपी ने जिले के सभी थानों व चौकी प्रभारियों द्वारा अपने थाने के सभी पुलिस कर्मियो को हेलमेट लगाने जागरूकता के निर्देश दिए।